Talli vahvisti 27. marraskuuta 2009, että sen kuljettajina kaudella jatkavat Adrian Sutil ja Vitantonio Liuzzi. Paul Di Resta valittiin tallin testikuljettajaksi 2. helmikuuta 2010. 9. helmikuuta 2010 Force India esitteli uuden autonsa VJM03:n, jota talli käytti kauden aikana. Kausi 2010 alkoi tallin osalta mainiosti Liuzzin ajaessa Bahrainissa yhdeksänneksi. Kymmenennestä ruudusta lähtenyt Sutil joutui puolestaan jo avauskierroksella kolariin, ja ei pystynyt nousemaan pisteille. Australiassa kolmannestatoista ruudusta lähtenyt Liuzzi sijoittui seitsemänneksi minuutin voittaneelle Jenson Buttonille hävinneenä. Sutil puolestaan joutui keskeyttämään moottoriongelmiin. Malesiassa Sutil sai kauden ensimmäiset pisteensä ajettuaan viidenneksi. Liuzzi joutui keskeyttämään vaihdelaatikko-ongelmiin kierroksella 12. Seuraavissa kilpailuissa kuljettajat saavuttivat sijoituksia keskikastissa, napaten välillä aina muutaman pistesijan. Monacossa molemmat autot pääsivät pisteille, kun Sutil sijoittui kahdeksanneksi ja Liuzzi yhdeksänneksi. Turkissa Sutil ajoi yhdeksänneksi saaden kaksi pistettä, ja Liuzzi oli kolmastoista. Seuraavassa kilpailussa Kanadassa molemmat autot pääsivät taas pisteille, kun Liuzzi oli yhdeksäs ja Sutil kymmenes.